b'\n_START_ARTICLE_\nSilvan Bev\xc4\x8dar\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini mizarja Jo\xc5\xbeefa Bev\xc4\x8darja iz Pevme (ital. Piuma). Osnovno \xc5\xa1olo je obiskoval v Pevmi, ni\xc5\xbejo gimnazijo in u\xc4\x8ditelji\xc5\xa1\xc4\x8de pa v Gorici, kjer je leta 1975 maturiral in nato nekaj mesecev obiskoval gori\xc5\xa1ko de\xc5\xbeelno \xc5\xa1olo za umetnost. V sredini 80.let 20. stoletja se je izpopolnjeval v Nabre\xc5\xbeini na te\xc4\x8daju za grafiko, ki ga je vodil slikar in grafik Mauro Tonet. Po kon\xc4\x8danem u\xc4\x8ditelji\xc5\xa1\xc4\x8du se je za\xc4\x8dasno zaposlil v tr\xc5\xbea\xc5\xa1kem grafi\xc4\x8dnem studiu Graficenter. Od 1977 do 1981 je slu\xc5\xbeboval kot vzgojitelj v gori\xc5\xa1kem Dija\xc5\xa1kem domu, po letu 1982, ko je opravil dr\xc5\xbeavni izpit pa je postal u\xc4\x8ditelj razrednega pouka na gori\xc5\xa1kih osnovnih \xc5\xa1olah._NEWLINE_Bev\xc4\x8dar se je v \xc5\xa1olskih letih nekaj \xc4\x8dasa ukvarjal s karikaturo, vendar ni nikjer ni\xc4\x8d objavil. Prvo razstavo je pripravil leta 1976 v gori\xc5\xa1kem Dija\xc5\xa1kem domu, ob 30-letnici doma. Od takrat je sodeloval na mnogih skupinskih slikarskih razstavah v gori\xc5\xa1kem okolju kot tudi v Sloveniji. V maju 1992 je v galeriji gori\xc5\xa1ke Katoli\xc5\xa1ke knji\xc5\xbenice skupaj s sestro Nadjo predstavil grafi\xc4\x8dno mapo. Kot ilustrator je sodeloval pri raznih zgibankah, bro\xc5\xa1urah in publikacijah. Ve\xc4\x8d let je pripravljal scenografijo v gori\xc5\xa1kem Kulturnem domu. Kot likovnik je Bev\xc4\x8dar \xc4\x8dustveno globoko vra\xc5\xa1\xc4\x8den v svoj o\xc5\xbeji \xc5\xbeivljenjski prostor gori\xc5\xa1kih brd iz katerega \xc4\x8drpa navdih za svoje likovne motive.'